**Fair Trade pestovanie banánov v Ekvádore zachránilo celé rodiny, Slovensko má vo férovom obchodovaní rezervy.**

Na pozvanie mimovládnych organizácií Slovenské centrum pre komunikáciu a rozvoj a CEEV Živica pricestovali na Slovensko dve výnimočné dámy – propagátorky Fair Trade produkcie z Ekvádoru. Fabiola Ramón a Lianne Zoeteweij zastupujú Združenie malých producentov banánov v El Guabo, Ekvádor (ASOGUABO), ktorá združuje malých producentov banánov dodržiavajúcich zásady Fair Trade systému. Združenie založilo v roku 1998 14 členov. V súčasnosti ho tvorí 125 členských spoločností, ktoré vyvážajú do Európy, USA, Nového Zélandu a Kanady. **„Našim členom sme umožnili zlepšiť kvalitu pestovania, zvýšiť ich výnosy a tým aj návratnosť, ktorú získajú za svoje ovocie. Vďaka tomu sa im výrazne zlepšil životný štandard, ich budúcnosť nie je taká neistá, ako predtým, ich deti môžu študovať,“** vysvetľujú Fabiola Ramón a Lianne Zoeteweij.

Záujem o Fair Trade výrobky na Slovensku rastie, aj keď je to u nás stále oveľa menej diskutovaná téma, ako v niektorých západných krajinách. **„Slovenské centrum pre komunikáciu a rozvoj sa svojimi aktivitami snaží pozdvihnúť povedomie o tejto téme. Treba si uvedomiť, že naše spotrebiteľské správanie má výrazný vplyv na životy ľudí v rozvojových krajinách. Mali by sme sa zaujímať o to, či potraviny, ktoré kupujeme, alebo výrobky z týchto krajín, boli vypestované, či vyrobené v spravodlivých podmienkach. Či nevznikli v spoločnostiach, ktoré zamestnávajú deti a či zamestnanci dostali spravodlivú odmenu. V rámci našich aktivít ukazujeme, že aj na Slovensku už existujú firmy, ktoré podnikajú sociálne a solidárne. Náš projekt SSEDAS, v rámci ktorého pricestovali na Slovensko aj tieto dve Ekvádorčanky, už predstavil niekoľko takýchto spoločností,“** povedala Klára Tóthová z SCKR.

Fabiola Ramón a Lianne Zoeteweij prišli na Slovensko diskutovať o možnostiach férového obchodovania u nás. Stretnú sa so zástupcami mimovládnych organizácií, ale aj akademickej obce a s manažérmi veľkých obchodných reťazcov. Oproti iným krajinám Európskej únie má totiž v tejto téme Slovensko stále rezervy a Fair Trade by mohol byť oveľa rozšírenejší, podobne ako je to vo vyspelých západných štátoch. **„V posledných rokoch sa ale stále viac Slovákov a Sloveniek zaujíma o lokálnu produkciu a bioprodukty. A to je dobrý trend. Ľudia, ktorých zaujíma, odkiaľ pochádza daný produkt, rozmýšľajú aj o tom, v akých podmienkach bol vypestovaný alebo vyrobený a sú si za takéto výrobky ochotní priplatiť,“** uzavrela Petra Ježeková z organizácie Živica.

***Fabiola Ramón*** *je už 17 rokov malou producentkou banánov, ktoré pestuje na šiestich hektároch pôdy. Od roku 2005 je členkou Združenia malých producentov banánov v El Guabo, od roku 2013 je jeho prvou ženskou prezidentkou.*

***Lianne Zoeteweij*** *je generálnou manažérkou Združenia malých producentov banánov v El Guabo. Dlhé roky sa zaoberá svetovým obchodom s banánmi. Je pôvodom Holanďanka.*

***Slovenské centrum pre komunikáciu a rozvoj (SCKR)*** *je mimovládna organizácia založená v roku 2005. Zameriava sa predovšetkým na rozvojovú spoluprácu a globálne vzdelávanie. Je to nekonfesionálna a apolitická organizácia, ktorá v súčasnosti patrí k lídrom vo svojom zameraní na neziskovom trhu. Viac informácií na:* [*http://www.sccd-sk.org/*](http://www.sccd-sk.org/) *Návšteva producentiek banánov je súčasťou projektu SUSY - Sociálna a solidárna ekonomika ako rozvojový prístup k udržateľnosti, č. projektu DCI-NSAED/2014/352-248 SAMRS/2016/EK/2/4*

***Živica*** *je mimovládna nezisková organizácia, ktorá inšpiruje k zmene. Venuje sa vzdelávaniu, ekoporadenstvu a ponúka priestor na hľadanie seba samého. Jej členovia sa snažia tvoriť svet, v ktorom je každý človek inšpirovaný k hľadaniu vlastnej prirodzenosti. Veria, že príroda vie ľudí mnohému naučiť. Viac informácií na: http://www.zivica.sk/*

**Viac informácií: Eva Sládková, PR manažérka SCKR,** **sladkova@sccd-sk.org****, 0903 576 184**